በጋምቤላ ክልል በእርሻ ሥራ ላይ የሚገኙ ባለሀብቶች በተደራጁ ዘራፊዎች ሠራተኞቻቸው እንደተገደሉባቸው ገለጹ
ክልሉ ዝርፊያውን አስተባብሏልበጋምቤላ ክልል እርሻ ሥራ ላይ የተሰማሩ ባለሀብቶች በየጊዜው በተደራጁ የክልሉ ነዋሪዎች የሚፈጸምባቸው ዝርፊያ ተባብሶ ወደ ሠራተኞች ግድያ መሸጋገሩን፣ ለሟቾችም ከ200 ሺሕ እስከ 300 ሺሕ ብር ካሳ እንዲከፍሉ እየተገደዱ መቸገራቸውን ገለጹ፡፡ በአሁኑ ወቅት በጥቂት ግለሰቦች እጅ የሚገኙ እርሻዎችን ጨምሮ አብዛኞቹ በኢትዮጵያ ልማት ባንክ የተወረሱ የእርሻ መሣሪያዎችና መጋዘኖች፣ በዘራፊዎች ተወስደው ማለቃቸውን የሪፖርተር ምንጮች ገልጸዋል፡፡ ዘራፊዎቹ ትራክተሮች፣ ማረሻዎች፣ መከስከሻዎችና ሌሎችም ንብረቶችን ተነቃቅለው በመውሰድ ላይ ናቸው  ብለዋል፡፡ ከዚህ የከፋው ግን የጥበቃ ሠራተኞችን መሣሪያ በመቀማት ገድሎ ማምለጥ እየተበራከተ መሆኑን፣ ካለፈው ሳምንት ወዲህም አራት የጥበቃ ሠራተኞች መገደላቸውን ተናግረዋል፡፡ ስለተፈጸመባቸው ዝርፊያ ለሪፖርተር የገለጹት አንድ ባለሀብት አቦል ወረዳን ጨምሮ በኢታንግ፣ በኤልያ መስመር፣ እንዲሁም በአቦቦ ወረዳዎች ውስጥ በሚገኙ እርሻዎች ላይ ዝርፊያዎች መጧጧፋቸውን፣ ከ450 ሺሕ ብር በላይ ግምት ያለው ንብረት እንደተዘረፉ ገልጸዋል፡፡ ‹‹የትራክተር ዲናሞ፣ ሞተሪኖ፣ ጎማ፣ የመጋዘን ክዳን ቆርቆሮ ነቅለው በአህያ መውሰድ በሰፊው የሚታይ ችግር እንደሆነም ተገልጿል፡፡ በተለይ ኤልያ ተብሎ በሚጠራው ወረዳ የሚፈጸመው ዝርፊያ ግድያ ጭምር ታክሎበት ለአራት ጥበቃዎች ሕልፈት መንስዔ እንደሆነ ተናግረዋል፡፡ አብዛኞቹ እርሻዎች በልማት ባንክ ብድር የሚንቀሳቀሱና ባንኩ በዕዳ ማካካሻነት የወረሳቸው እርሻዎች ውስጥ የሚገኙ ንብረቶችና የከባድ ማሽነሪዎች መለዋወጫዎች ተወስደው ማለቃቸው ሲገለጽ፣ በአሁኑ ወቅት በክልሉ በጥቂት ግለሰቦች ይዞታ ሥር የሚገኙ እርሻዎችም ለከፋ ዘረፋና ጥቃት ተጋልጠው ምንም ዓይነት የፀጥታ ጥበቃና ከለላ ባለማግኘታቸው የተረፉ ንብረቶቻቸውን ወደ ከተማ በማሸሽ ላይ እንደሚገኙ፣ ሪፖርተር ያነጋገራቸው ባለሀብቶች ገልጸዋል፡፡ ስለጉዳዩ ከክልሉ ፕሬዚዳንት አቶ ኡመድ ኦቦንግም ሆነ ከጽሕፈት ቤታቸው መረጃ ለማግኘት በተደረገው ጥረት አቶ ኡመድ፣ ‹‹እንዲህ ያለ ድርጊት ከእውነት የራቀ ነው፣ አልተፈጸመም›› ብለው ሲያስተባብሉ፣ ጽሕፈት ቤታቸው መረጃው እንደሌለው ለሪፖርተር አስታውቋል፡፡ አብዛኛውን እርሻ የወረሰው ልማት ባንክ፣ በተለይም ግድያው ከተፈጸመባቸው መካከል ሁለቱ ባንኩ በረሳቸው የእርሻ ድርጅቶች ውስጥ ሲሠሩ የነበሩ በመሆናቸው፣ ስለጉዳዩ ተጠይቆ ምላሽ ከመስጠት ተቆጥቧል፡፡ የባንኩ ፕሬዚዳንት አቶ ኃይለየሱስ በቀለ በስልካቸው ቢጠየቁም ምላሽ አልሰጡም፡፡ በብድር ዕዳ የተወረሱ እርሻዎች መበራከታቸው ብቻም ሳይሆን፣ ተበድረው እየሠሩ የሚገኙትም የሥራ ማስኬጃና የመለዋወጫ መግዣ ብድር በማጣት ማሳዎቻቸው ጦም ማደራቸውን ይናገራሉ፡፡ ይህም ሆኖ ባላቸው አቅም ለመሥራት ዝርፊያና ግድያው እንዲቆም የሚያደርግ አካል እንዲደርስላቸውም ባለሀብቶቹ ጠይቀዋል፡፡ 